CELEX: 32007R1178
Language: bg
Date: 2007-10-05 00:00:00
Title: Регламент (ЕО) № 1178/2007 на Комисията от 5 октомври 2007 година относно класирането на някои продукти в Комбинираната номенклатура

10.10.2007   
            
            
               BG
            
            
               Официален вестник на Европейския съюз
            
            
               L 264/3
            
         
      РЕГЛАМЕНТ (ЕО) № 1178/2007 НА КОМИСИЯТА
   
   от 5 октомври 2007 година
   относно класирането на някои продукти в Комбинираната номенклатура
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               За да бъде гарантирано еднаквото прилагане на Комбинираната номенклатура, приложена към Регламент (ЕИО) № 2658/87, е необходимо да бъдат приети мерки относно класирането на стоките, посочени в приложението към този регламент.
            
         
               (2)
            
            
               Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат също така към други номенклатури, които са изцяло или частично основани на нея или които добавят подраздели към нея и които са създадени със специфични разпоредби на Общността с цел прилагането на тарифни и други мерки, свързани с търговията със стоки.
            
         
               (3)
            
            
               Съгласно тези общи правила стоките, описани в колона 1 на таблицата от приложението към настоящия регламент, следва да бъдат класирани според кодовете по КН, посочени в колона 2, по силата на основанията, посочени в колона 3.
            
         
               (4)
            
            
               Уместно е да се предвиди, че при отчитане на действащите в Общността мерки по отношение на системите за двойна проверка и предварително и последващо наблюдение на текстилните продукти при вноса в Общността, обвързващата тарифна информация, издадена от митническите органи на държавите-членки във връзка с класирането на стоки в Комбинираната номенклатура, която не е в съответствие с настоящия регламент, може да бъде ползвана от титуляра за срок от 60 дни съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността (2).
            
         
               (5)
            
            
               Комитетът по Митническия кодекс не е изразил становище в срока, определен от неговия председател,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 на таблицата от приложението, трябва да бъдат класирани в Комбинираната номенклатура с кодовете по КН, посочени в колона 2 на същата таблица.
   Член 2
   При отчитане на действащите в Общността мерки по отношение на системите за двойна проверка и предварително и последващо наблюдение на текстилните продукти при вноса в Общността, обвързващата тарифна информация, издадена от митническите органи на държавите-членки, която не е в съответствие с настоящия регламент, може да бъде ползвана за срок от 60 дни съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на дванадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 5 октомври 2007 година.
      
         
            За Комисията
         
         László KOVÁCS
         
         
            Член на Комисията
         
      
   
   
      (1)  ОВ L 256, 7.9.1987 г., стр. 1. Регламент, последно изменен с Регламент (ЕО) № 733/2007 (ОВ L 169, 29.6.2007 г., стр. 1).
   
      (2)  ОВ L 302, 19.10.1992 г., стр. 1. Регламент, последно изменен с Регламент (ЕО) № 1791/2006 (ОВ L 363, 20.12.2006 г., стр. 1).
   
      ПРИЛОЖЕНИЕ
      
                  Описание на стоките
               
               
                  Класиране
                  Код по КН
               
               
                  Основания
               
            
                  (1)
               
               
                  (2)
               
               
                  (3)
               
            
                  Артикул от два вида разноцветен трикотажен плат от синтетични влакна. Материята е подходяща за бански костюм. Артикулът е предназначен да се носи плътно по тялото, стига точно под бюста, има две тънко подплатени и подсилени с метални банели чашки.
                  Има тънки, подвижни презрамки. Закопчава се на гърба чрез клипсове. Частта на артикула отстрани до гърба има отвътре ленти, прилепващи плътно към гърба на носещия, които заедно с презрамките и подсилените с метални банели чашки придържат артикула на място.
                  (сутиен под формата на горна част на бикини)
                  (виж снимки № 640 А, 640 Б) (1)
                  
               
               
                  6212 10 90
               
               
                  Класирането се определя от Общите правила 1 и 6 за тълкуване на Комбинираната номенклатура, забележка 2а) към глава 61 и описанието на кодовете по КН 6212, 6212 10 и 6212 10 90.
                  Въпреки че артикулът като обща форма, кройка и естество на материята има вид на горната част на бански костюм от две части („бикини“), не може да бъде класиран в позиция 6112 (бански костюми) поради липса на долната част от „банския костюм от две части“. Виж също обяснителните бележки към Хармонизираната система (ХС), позиция 6112, буква В).
                  Освен това артикулът не е „непълен“ по отношение на позиция 6112 (бански костюми) по смисъла на GIR 2 a), тъй като няма основната характеристика на пълния артикул (т.е. бански костюм от две части), вследствие на което не може да се използва за плуване като такъв.
                  Артикулът е класиран като сутиен в позиция 6212, тъй като тази позиция включва сутиени от всякакъв вид. Виж обяснителните бележки към ХС, позиция 6212, втори параграф, точка 1. Двете тънко подплатени и подсилени с метални банели чашки са характеристики на класическите сутиени. Заедно с лентите, прилепващи плътно към гърба на носещия, и със или без подвижните презрамки, артикулът е от вида „облекло, което е предназначено да осигурява поддръжка на тялото“. Виж също обяснителните бележки към ХС, позиция 6212, първи параграф.
               
            
         
      
                  
                     
               
               
                  
                     
               
            
         (1)  Снимките са само за информация.